*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 17ης Μαΐου 1984

περί διαπιστώσεως ότι η εισαγωγή της συσκευής με την ονομασία «Acutronic - Single Axis Rate Table, model 230 T/30 H» δεν δύναται να πραγματοποιηθεί ατελώς ως προς τους δασμούς του Κοινού Δασμολογίου

(84/303/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς, ως προς τους δασμούς του Κοινού Δασμολογίου, εισαγωγής αντικειμένων εκπαιδευτικού, επιστημονικού ή μορφωτικού χαρακτήρος (1), όπως τροποποιήθηκε τελευταία από τον κανονισμό (ΕΟΚ) αριθ. 608/82 (2),

τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,

Εκτιμώντας:

ότι η γερμανική κυβέρνηση, με επιστολή της της 8ης Νοεμβρίου 1983, ζήτησε από την Επιτροπή να κινήσει τη διαδικασία που προβλέπεται στο άρθρο 7 του κανονισμού (ΕΟΚ) αριθ. 2784/79 για να καθορισθεί αν η συσκευή με την ονομασία «Acutronic - Single Axis Rate Table, model 230 T/30 H» που παραγγέλθηκε στις 10 Ιουλίου 1979 και προορίζεται για την ανάπτυξη γυροσκοπίων laser και ειδικών στοιχείων των γυροσκοπίων laser με σκοπό τη χρησιμοποίησή τους στα αδρανειακά συστήματα πλοηγήσεως, πρέπει να θεωρηθεί ή όχι ως επιστημονική και, σε περίπτωση καταφατικής απαντήσεως, αν συσκευές με ισοδύναμη επιστημονική αξία κατασκευάζονται επί του παρόντος στην Κοινότητα· ότι η Γερμανία, εντούτοις, επιφυλάσσεται σχετικά με την απόφαση στην περίπτωση που το εν λόγω αντικείμενο θεωρηθεί σαν εξάρτημα·

ότι, σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, ομάδα εμπειρογνωμόνων αποτελούμενη από εκπροσώπους όλων των κρατών μελών συνήλθε, στις 11 Απριλίου 1984, στο πλαίσιο της Επιτροπής Δασμολογικών Ατελειών προς το σκοπό της εξετάσεως της προκειμένης περιπτώσεως ·

ότι από την εξέταση αυτή συνάγεται ότι η συσκευή «Acutronic - Single Axis Rate Table, model 230 T/30 H» είναι περιστροφική τράπεζα ακριβείας· ότι δεν μπορεί να χαρακτηριστεί σαν όργανο ή συσκευή υπό την έννοια του άρθρου 3 παράγραφος 1 του ανωτέρω κανονισμού (ΕΟΚ) αριθ. 1798/75 αλλά ότι πρόκειται στην πραγματικότητα για «εξάρτημα» γυροσκοπίου laser· ότι αυτή η τράπεζα ακριβείας πρέπει να θεωρηθεί σαν «εξάρτημα» υπό την έννοια του άρθρου 3 παράγραφος 2 στοιχείο α) του ίδιου κανονισμού· ότι, κατά συνέπεια, η δυνατότητα παραχώρησης ατέλειας πρέπει να εκτιμηθεί λαμβάνοντας υπόψη τις διατάξεις του εν λόγω άρθρου 3 παράγραφος 2 στοιχείο α),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η εισαγωγή της συσκευής με την ονομασία «Acutronic - Single Axis Rate Table, model 230 T/30 H» που αποτελεί το αντικείμενο της αιτήσεως, της 8ης Νοεμβρίου 1983, της γερμανικής κυβερνήσεως, δεν δύναται να πραγματοποιηθεί ατελώς ως προς τους δασμούς του Κοινού Δασμολογίου σαν συσκευή ή επιστημονικό όργανο υπό την έννοια του άρθρου 3 παράγραφος 1 του κανονισμού (ΕΟΚ) αριθ. 1798/75.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 17 Μαΐου 1984.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 184 της 15. 7. 1975, σ. 1.

(2) ΕΕ αριθ. L 74 της 18. 3. 1982, σ. 4.

(3) ΕΕ αριθ. L 318 της 13. 12. 1979, σ. 32.